
A CSAPVÍZ MINŐSÉGI VIZSGÁLATA SOMOGY VÁRMEGYE TERÜLETÉN KOLORIMÉTERREL ÉS SPEKTROFOTOMÉTERREL

Célkitűzés:
Magyarországon az ásványvíz fogyasztás dinamikusan nő, világviszonylatban is magas. Korábbi tanulmányok azt
találták, hogy a fogyasztók nem találják biztonságosnak a csapvizet, kifogásolják a színét és az ízét
is. Magyarországon a csapvíz iható, ennek ellenére a különböző kutakból nyert víz, illetve a vízvezeték rendszer
befolyásolhatja az előbb említett tulajdonságokat (másodlagos vízromlás). Ezért célunk volt felmérni a Somogy
vármegyei települések háztartási ivóvizeinek minőségét, azoknak ásványianyag összetételét, és a kapott értékeket
összehasonlítani a szolgáltató által mért adatokkal, valamint a referencia tartománnyal.
Anyag és módszer:
A csapvíz mintákat kényelmi mintavétellel gyűjtöttük Somogy vármegye több településéről (n=12). A
laboratóriumi munka során a minták nitrition-, vas-, mangán-, ammónia- és vízkeménységét mértük meg
koloriméterrel. A minták nitrition és vastartalmát spektrofotométerrel is meghatároztuk.
Eredmények:
Koloriméterrel mérve a csapvíz mintákban a vas mennyisége 5 település vízmintáiban volt szignifikánsabban
magasabb (Osztopán, Répáspuszta, Igal, Ordacsehi, Kaposvár (p<0,01)), a nitrit Barcson szignifikánsabban
magasabb volt, (p<0,016) és a mangán esetében is találtunk eltéréseket a referenciatartományhoz képest. Több
esetben eltérés mutatkozott az eredményekben a szolgáltató által mért adatokhoz képest. A spektrofotométerrel
mért vas mennyisége újabb két településen lett szignifikánsan magasabb, mint a referenciatartomány (p<0,01), a
nitritnél pedig Andocs, és Nagyatád esetében volt szignifikánsan magasabb a koncentráció.
Következtetések:
A mintáink háztartásokból származtak, 7 mintavételi helynél volt magas a vastartalom, ebből következtethetünk
arra, hogy a vízvezetékcsövek elavultak, esetleg cserére szorulnak. A másodlagos vízromlás jelentősen
befolyásolja a víz színét, ízét és illatát, jelentős eltéréseket mutatnak az értékek a referenciatartományhoz és a
szolgáltató által a fő vezetékekben mér értékekhez képest.
 



